Vyf ‘mees gesoekte’ kitsbank-opblasers vasArgieffoto Die Limpopo-polisie het vyf van die mees gesoekte verdagtes wat onder meer talle kitsbanke opgeblaas het, eindelik vasgetrek. Die vyf is glo deel van ŉ bende wat die afgelope paar maande lede van die sakesektor in die Sekhukhune-distrik in Limpopo geteiken het. Enkele van dié bendelede is egter nog op vrye voet. Kol. Moatshe Ngoepe, woordvoerder van die polisie, sê die verdagtes, tussen 34 en 45 jaar oud, is by hul huise aangekeer. Hulle is in hegtenis geneem op aanklagte van moord, die opblaas van kitsbanke en kluise, asook verskeie sakerooftogte. “Verskeie items soos televisiestelle, klere, selfone en ŉ yskas wat glo die afgelope paar maande uit verskillende winkels en huise in die distrik gesteel is, is tydens die inhegtenisneming teruggevind,” sê Ngoepe. Voorlopige ondersoek dui daarop dat een van die verdagtes reeds op borgtog vrygelaat is vir ŉ saak waarin hy glo ŉ kitsbank in die Sekororo-gebied digby Tzaneen opgeblaas het. Hy het hom glo in Oktobermaand aan dié misdryf skuldig gemaak. “Die polisie ondersoek dit nou of die verdagtes moontlik met nóg misdade in die provinsie verbind kan word.” Die verdagtes sal na verwagting eersdaags in die Sekhukhune-landdroshof verskyn. Lt.genl. Nneke Ledwaba, die provinsiale polisiekommissaris in Limpopo, het die ondersoekspan wat die inhegtenisnemings uitgevoer het, geloof vir hul harde werk. “Ons sal seker maak die skuldiges ry aan die pen,” sê Ledwaba. Die polisie sal ook voortgaan om die oorblywende verdagtes te soek. Mense met meer inligting wat tot dié verdagtes se inhegtenisneming kan lei, kan sers. Phaladi Makola by 082 749 2233, lt.kol. Richard Boshomane by 079 894 5501 of Stop Misdaad by 08600 10111 bel.